**Ministru kabineta noteikumu projekta “Grozījumi Ministru kabineta 2016.gada 5.jūlija noteikumos Nr.445 “Pedagogu darba samaksas noteikumi”” (VSS- 587) sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir atbilstoši Ministru kabineta 2017. gada 22. augusta noteikumiem Nr. 501 ”Pedagogu profesionālās darbības kvalitātes novērtēšanas organizēšanas kārtība” (turpmāk – noteikumi Nr. 501) veikt izmaiņas pedagogu profesionālās darbības kvalitātes pakāpju piemaksu noteikšanā izglītības iestādēs. Saskaņā ar izstrādāto Ministru kabineta noteikumu projektu “Grozījumi Ministru kabineta 2016. gada 5. jūlija noteikumos Nr.445 “Pedagogu darba samaksas noteikumi”” (turpmāk – Projekts) piemaksu par iegūto pedagogu profesionālās darbības kvalitātes pakāpi nosaka izglītības iestādes vadītājs iestādei piešķirtā finansējuma ietvaros. Projekta spēkā stāšanās laiks ir 2018. gada 1. septembris.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izglītības likuma 53. panta otrā daļa nosaka, ka pedagogam, kuram piešķirta profesionālās darbības kvalitātes pakāpe, nosaka piemaksu pie mēnešalgas izglītības iestādes vadītāja noteiktajā apmērā, ņemot vērā šim mērķim izglītības iestādei pieejamos finanšu līdzekļus. Savukārt Izglītības likuma pārejas noteikumu 59.pants nosaka, ka pedagogiem, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam, līdz kvalitātes pakāpi apliecinoša dokumenta derīguma termiņa beigām ir tiesības turpināt saņemt piemaksu par profesionālās darbības kvalitātes pakāpi tādā apmērā, kādā pedagogs to saņēmis līdz 2017. gada 9. augustam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017. gada 1. septembrī stājās spēkā noteikumi Nr. 501, kas nosaka pedagogu profesionālās darbības kvalitātes novērtēšanas kārtību izglītības iestādē. Līdz ar to Projektā paredzēts, ka piemaksu par iegūto pedagogu profesionālās darbības 1., 2. un 3. kvalitātes pakāpi (turpmāk – kvalitātes piemaksa), kas iegūta saskaņā ar noteikumiem Nr. 501, nosaka izglītības iestādes vadītājs izglītības iestādei piešķirtā finansējuma ietvaros. Lai izglītības iestādē tiktu ievērots vienlīdzības un samērīguma princips, tiek noteikts, ka pedagogiem, kuri ieguvuši vienādu kvalitātes pakāpi, piemaksas apmēru par darba slodzi, kas atbilst mēneša darba algas likmei, nosaka vienādu, kā arī tas, ka kvalitātes piemaksa ir proporcionāla pedagoga darba slodzei. *Piemēram:* pedagogiem, kas izglītības iestādē ieguvuši 1.kvalitātes pakāpi nosaka 30 *euro* piemaksu par darba slodzi, kas atbilst mēneša darba algas likmei. Ja pedagoga darba slodze ir 0,5 likmes, tad kvalitātes piemaksa par 1.pakāpi ir 15 *euro*. 2017. gada 6. novembra Valsts izglītības informācijas sistēmas dati liecina, ka 2018. gada 1. septembrī izglītības iestādēs būs 3089 pedagogi, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam un kvalitātes pakāpi apliecinoša dokumenta derīguma termiņš beigsies 2019. gada 31. augustā, attiecīgi 558 pedagogi, kuriem kvalitātes pakāpi apliecinoša dokumenta derīguma termiņš beigsies 2020. gada 31. augustā, 403 pedagogi, kuriem kvalitātes pakāpi apliecinoša dokumenta derīguma termiņš beigsies 2021. gada 31. augustā un 58 pedagogi, kuriem kvalitātes pakāpi apliecinoša dokumenta derīguma termiņš beigsies 2022. gada 31. augustā. Tas nozīmē, ka saskaņā ar Izglītības likuma pārejas noteikumu 59. pantu kopumā 4108 pedagogiem līdz kvalitātes pakāpi apliecinoša dokumenta derīguma termiņa beigām ir tiesības turpināt saņemt piemaksu par profesionālās darbības kvalitātes pakāpi tādā apmērā, kādā pedagogs to saņēmis līdz 2017. gada 9. augustam. 2018. gada 21. februārī Satversmes tiesa taisīja spriedumu lietā Nr. 2017-11-03 “Par Ministru kabineta 2014. gada 17. jūnija noteikumu Nr. 350 “Pedagogu profesionālās darbības kvalitātes novērtēšanas kārtība” 91. punkta atbilstību Latvijas Republikas Satversmes 1., 64., 91. pantam un Izglītības likuma 49.1 panta pirmajai un trešajai daļai, kā arī Ministru kabineta 2016.gada 5. jūlija noteikumu Nr. 445 “Pedagogu darba samaksas noteikumi” 27. punkta atbilstību Latvijas Republikas Satversmes 1. pantam”. Minētajā Satversmes tiesas spriedumā noteikts, ka noteikumu Nr. 445 27. punkts ir uzskatāms par prettiesisku un spēkā neesošu no tā pieņemšanas brīža. Minētā iemesla dēļ projektā nav iekļauts punkts, kas noteiktu piemaksas pedagogiem, kuriem kvalitātes pakāpi apliecinošs dokuments izsniegts līdz 2017. gada 9. augustam, jo attiecīgais regulējums noteikts Izglītības likuma Pārejas noteikumu 59.pantā. Atbilstoši Izglītības likuma regulējumam minēto piemaksu aprēķināšanas piemērs: Pedagogam, kuram 2016./2017.m.g. līdz 2017.gada 9.augustam kvalitātes pakāpes piemaksa par 25 tarificētajām darba stundām bija 116,5 *euro*, minētais piemaksas apjums jāsaglabā arī no 2018. gada 1. septembra, ja tarificēto darba stundu skaits saglabājas. Ja līdz 2017. gada 9. augustam kvalitātes pakāpes piemaksa par vienu tarificēto darba stundu attiecīgi bija: par 3. kvalitātes pakāpi – 1,5 *euro*, par 4.kvalitātes pakāpi – 3,8 *euro*, 5. kvalitātes pakāpi – 4,66 *euro*, tad no 2018. gada 1. septembra par vienu tarificēto darba stundu kvalitātes pakāpes piemaksa jāsaglabā tāda pat. Ja piemērā minētajam pedagogam no 2018. gada 1. septembra mainās tarificēto darba stundu skaits uz 31, tad proporcionāli mainās piemaksas apjoms – par tarificētām darba stundām piemaksa 144,46 *euro*.Projektā paredzētās izmaiņas pedagogu profesionālās darbības kvalitātes pakāpju piemaksu noteikšanā izglītības iestādēs ir attiecināmas uz visām vispārējās, tai skaitā pirmsskolas, profesionālās, tai skaitā profesionālās ievirzes, un interešu izglītības iestādēm, kā arī uz Cēsu audzināšanas iestādes nepilngadīgajiem izglītības iestādi – Cēsu 2.vakara (maiņu) vidusskolu.Projekta 1.2. apakšpunkts paredz mainīt noteikumu Nr.445 21. punkta redakciju, precizējot, ka, piemērojot stundu atalgojumu šo noteikumu 19. un 20. punktā minētajos gadījumos, stundas algas likmi aprēķina atbilstoši Darba likuma 75.3 pantam.Noteikumu Nr.445 19. un 20. punkts nosaka, kādos gadījumos piemērojams stundu atalgojums. Ņemot vērā, ka stundu atalgojums piemērojams pedagogiem, kuri piedalās izglītības programmas īstenošanā īsāku laiku nekā normatīvajos aktos noteiktais mācību gads, kā arī kuri ne ilgāk kā mēnesi aizvieto slimības vai citu iemeslu dēļ promesošu pedagogu, stundas algas likmi aprēķina atbilstoši Darba likumā noteiktajam. Darba likuma 75.3 pants nosaka, ka stundas algas likmi aprēķina, dalot darbiniekam noteikto mēneša darba algu ar darba stundu skaitu attiecīgajā kalendāra mēnesī. *Piemērs*, kā aprēķināt darba samaksu par aizvietotajām stundām saskaņā ar noteikumu 20. punktu pedagogam, kurš tarificēts uz vienu likmi (1320 darba stundām gadā jeb 30 darba stundām nedēļā):

|  |  |  |  |  |
| --- | --- | --- | --- | --- |
| Pedagoga darba alga mēnesī, *euro* | Kalendāra mēnesis | Rīkojumā norādītās aizvietotās stundas | Darba stundu skaits mēnesī, ja pedagogs tarificēts uz 1 slodzi | Darba samaksa par aizvietotajām stundām, *euro* |
| 800 | Janvāris | 23,1 | 132 | 140,00 |
| Aprīlis | 16,8 | 126 | 106,67 |
| Februāris | 9,5 | 120 | 63,33 |

Ja pedagogs iesaistīts vairāku izglītības programmu īstenošanā, piemēram - vispārējās pamatizglītības un interešu izglītības programmu īstenošanā, kurās pedagogam noteiktas atšķirīgas mēneša darba algas likmes, tad, aprēķinot stundu atalgojumu par aizvietotajām stundām, aprēķinā jāizmanto tā mēneša darba algas likme, kurā izglītības programmā pedagogs stundas aizvieto. Piemēram: pamatizglītības programmā mēneša darba algas likme pedagogam ir 750 *euro*, bet interešu izglītības programmā 680 *euro,* tad, aizvietojot stundas pamatizglītības programmā, stundas atalgojuma aprēķinā jāizmanto mēneša darba algas likme 750 *euro.*Projektā ietverti vairāki noteikumu Nr. 445 normu precizējumi:1. Precizēts 9. punkts, kas nosaka, ka izglītības iestādes dibinātājs saskaņā ar izstrādātajiem kritērijiem, izvērtējot izglītības iestādes vadītāja darba intensitāti un personisko ieguldījumu izglītības iestādes attīstībā, ir tiesīgs noteikt augstāku mēneša darba algas likmi. Lielo izglītības iestāžu (izglītojamo skaits vairāk par 800) direktoriem palielināta zemākā algas likme, kā arī palielināts skaitliski lielo izglītības iestāžu iedalījums pēc izglītojamo skaita.
2. Mainīta 26. punkta redakcija, jo valsts profesionālās izglītības iestādes, koledžas un augstskolas pedagogu darba samaksai saņem valsts dotāciju. Ierobežojumi uz gadā izmaksāto prēmiju un naudas balvu apjomu neattiecas uz augstskolām. Uz augstskolu rektoriem neattiecas arī norma, ka izglītības iestāžu vadītājiem paredzētās naudas balvas vai prēmijas apmēru nosaka izglītības iestādes dibinātājs. Mainīta 26. punkta redakcija, jo valsts profesionālās izglītības iestādes, koledžas un augstskolas pedagogu darba samaksai saņem valsts dotāciju, līdz ar ko šajās iestādēs pedagogiem ir noteikts vienāds maksimālais ierobežojums - no valsts budžeta dotācijas un mērķdotācijas izmaksāto prēmiju un naudas balvu kopējais apjoms kalendāra gadā nedrīkst pārsniegt 120 procentus no pedagoga mēneša darba algas.

Ierobežojumi uz gadā izmaksāto prēmiju un naudas balvu apjomu 175% apmērā no pedagoga mēneša darba algas neattiecas uz augstskolām, pamatojoties uz Augstskolu likuma 7. panta pirmajā un otrajā daļā noteikto, ka valsts dibinātās augstskolas (izņemot Latvijas Nacionālo aizsardzības akadēmiju) ir atvasinātas publiskas personas, bet Latvijas Nacionālā aizsardzības akadēmija un valsts dibinātās koledžas ir valsts iestādes, ievērojot Augstskolu likuma 4.pantu, ka augstskolas ir autonomas izglītības institūcijas ar pašpārvaldes tiesībām un augstskolu autonomija izpaužas arī atbildībā par mērķtiecīgu un racionālu finanšu un materiālo resursu izmantošanu, demokrātisma principu un augstskolu darbību reglamentējošu likumu un citu normatīvo aktu ievērošanu un saskaņā ar Augstskolu likuma 52. panta otrās daļas 4. punktā noteikto, ka finanšu līdzekļi no studiju maksas var būt izmantojami akadēmiskā un vispārējā augstskolas un koledžas personāla un studējošo materiālajai stimulēšanai, kā arī personāla darba samaksai un 80. pantā noteikto, ka augstskolai ir tiesības nodarboties ar saimniecisko darbību un atbilstoši rīkoties ar iegūtiem līdzekļiem. Uz augstskolu rektoriem neattiecas arī norma, ka izglītības iestāžu vadītājiem paredzētās naudas balvas vai prēmijas apmēru nosaka izglītības iestādes dibinātājs, pamatojoties uz Augstskolu likuma 7. panta pirmajā un otrajā daļā noteikto, ka valsts dibinātās augstskolas (izņemot Latvijas Nacionālo aizsardzības akadēmiju) ir atvasinātas publiskas personas un saskaņā ar Augstskolu likuma 15.pantā noteikto, ka senāts ir augstskolas personāla koleģiāla vadības institūcija un lēmējinstitūcija, kas apstiprina kārtību un noteikumus, kuri regulē visas augstskolas darbības sfēras. 1. Precizēta sociālās korekcijas izglītības iestādes vadītāja amata algas noteikšana.
2. Noteikta speciālo izglītības iestāžu pedagogu, kuri īsteno pamatizglītības profesionālās izglītības programmas izglītojamiem ar speciālām vajadzībām, piemaksa par darbu īpašos apstākļos.
3. Precizētas tarifikācijas veidlapas, iekļaujot ailes, kurās paredzēts atspoguļot piemaksu par darba kvalitātes pakāpi, kas iegūta līdz 2017. gada 9. augustam, kā arī piemaksu par darba kvalitātes pakāpi, kas iegūta pēc 2017 .gada 9. augusta.
4. Mainīta darba slodze, kas atbilst mēneša darba algas likmei, profesionālās ievirzes sporta izglītības pedagogiem. Šobrīd noteikumos Nr. 445 pedagogu darba slodze, kas atbilst vienai mēneša darba algas likmei, profesionālās ievirzes sporta izglītības pedagogam noteikta 1440 stundu apmērā. Lai nodrošinātu vienādu pedagogu darba slodzes, kas atbilst vienai mēneša darba algas likmei, apmēru profesionālās ievirzes izglītības pedagogiem, vienlaikus nodrošinot noteikumos Nr.445 noteikto pedagogu darba slodzes atbilstību profesionālās ievirzes sporta izglītības programmu saturam, nepieciešams precizēt noteikumu Nr. 445 3.pielikuma tabulas 3.punktā noteikto darba slodzi gadā, aizstājot skaitli “1440” ar skaitli “1320”. Samazinoties pedagogu darba slodzei gadā no 1440 stundām u 1320 stundām, izglītojamo apmācība tiks īstenota saskaņā ar precizētajiem profesionālās ievirzes sporta izglītības programmu mācību plāniem atbilstoši sporta veidu cikliskumam un Izglītības likuma 52. pantā noteiktajam saistībā ar pedagoga tiesībām saņemt valsts garantētu apmaksātu ikgadējo astoņu nedēļu atvaļinājumu. Pedagogu darba slodzes gadā apmēra samazinājumam nav ietekmes uz valsts un pašvaldību budžetiem.
5. Mainīta darba slodze, kas atbilst mēneša darba algas likmei, skolotājam baleta māksliniekam horeogrāfijas profesionālās izglītības iestādē. Šobrīd ievērojot Noteikumos Nr.445 noteikto regulējumu, ka profesionālās vidējās izglītības pakāpē skolotājam baleta māksliniekam darba slodze gadā ir noteikta 640 stundas, turpretī lielākajai daļai pedagogu, ir noteikta 52 % lielāka slodze, t.i. 1320 stundas gadā.

Ņemot vērā, šo lielo disproporciju, kā arī nevienlīdzību ar profesionālās ievirzes izglītības programmu īstenošanā iesaistīto skolotāju baleta māksliniekiem noteikto darba slodzi nedēļā un, lai tuvinātu un veidotu vienlīdzīgus apstākļus visu izglītības sistēmā iesaistīto pedagogu darba slodzei, vienlaikus ņemot vērā arī skolotāja baleta mākslinieka darbības specifiku, nepieciešams samērīgi paaugstināt šo pedagogu darba slodzi gadā uz 924 stundām. Saskaņā ar 2017./2018.mācību gada datiem Projekta izmaiņas skars vienas profesionālās vidējās izglītības iestādes struktūrvienības 10 pedagogus, kuri bijuši iesaistīti profesionālās vidējās izglītības programmā “Deja” kā skolotāji baleta mākslinieki.Minētās izmaiņas attiecībā uz slodzes izmaiņām izglītības programmu īstenošanā iesaistīto skolotājiem baleta māksliniekiem, neradīs finansiālu ietekmi, jo nav plānots šiem pedagogiem tarificēto stundu skaita pieaugums. Līdz ar to, lai nodrošinātu, ka šiem pedagogiem no 01.09.2018. nesamazinās atlīdzība par paveikto darbu, izglītības iestāde pārskatīs šiem pedagogiem noteikto samaksu par pedagoģisko likmi un nepieciešamības gadījumā to paaugstinās izglītības iestādes esošā budžeta ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija |
| 4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecas uz aptuveni 24 129 vispārējās izglītības pedagogiem, 12 159 pirmsskolas pedagogiem, 2426 profesionālās izglītības pedagogiem, 7350 interešu izglītības pedagogiem, 4144 profesionālās ievirzes izglītības pedagogiem. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018.gads | Turpmākie trīs gadi (*euro*) |
| 2019. | 2020. | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 865 060 806 | 0 | 865 063 662 | 0 | 865 063 662 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 865 060 806 | 0 | 865 063 662 | 0 | 865 063 662 | 0 | 0 |
| 2. Budžeta izdevumi | 865 060 806 | 0 | 865 063 662 | 0 | 865 063 662 | 0 | 0 |
| 2.1. valsts pamatbudžets | 865 060 806 | 0 | 865 063 662 | 0 | 865 063 662 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ailēs "Saskaņā ar valsts budžetu kārtējam gadam" un “Saskaņā ar vidēja termiņa budžeta ietvaru” norādīts finansējums tām valsts budžeta programmām, kuras skar projekts:62.resors “Mērķdotācijas pašvaldībām”:01.00.00. “Mērķdotācijas izglītības pasākumiem”;05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”;10.00.00. “Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām”,15.resors “Izglītības un zinātnes ministrija”:01.03.00. “Sociālās korekcijas izglītības iestāde”;01.05.00. “Dotācija privātajām mācību iestādēm”;02.01.00. “Profesionālās izglītības programmu īstenošana”. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Projekts tiks īstenots gadskārtējā valsts budžeta likumā apstiprinātā finansējuma ietvaros. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Vienlaikus ar noteikumu projektu ir izstrādāti un tiks virzīti izskatīšanai Ministru kabinetā šādi noteikumu projekti:1. “Grozījumi Ministru kabineta 2016.gada 5.jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs””;2. “Grozījumi Ministru kabineta 2016.gada 15.jūlija noteikumos Nr. 477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība””;3. “Grozījumi Ministru kabineta 2017.gada 25.jūlija noteikumos Nr.420 “Kārtība, kādā valsts finansē darba samaksu pedagogiem privātajās izglītības iestādēs”;4. “Grozījumi Ministru kabineta 2011.gada 5.jūlija noteikumos Nr.523 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās pamatizglītības, arodizglītības un profesionālās vidējās izglītības programmas”;5. “Grozījumi Ministru kabineta 2001. gada 28. jūlija noteikumos Nr. 382 "Interešu izglītības programmu finansēšanas kārtība";6. “Grozījumi Ministru kabineta 2011.gada 27.decembra noteikumos Nr.1035 „Kārtība, kādā valsts finansē profesionālās ievirzes mākslas, mūzikas un dejas izglītības programmas”. |
| Atbildīgā institūcija | Ministrija. |
| Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts publicēts ministrijas mājaslapā |
| 2. | Sabiedrības līdzdalība projekta izstrādē | Projekta izveidē iesaistīti pilsētu un novadu pašvaldību Izglītības pārvaldes un izglītības speciālisti |
| 3. | Sabiedrības līdzdalības rezultāti | Nav saņemti iebildumi, atbalsta tālāku virzību. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, novadu un republikas pilsētu pašvaldības, izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta regulējums neatstāj ietekmi uz institūciju cilvēkresursiem un jaunas institūcijas nav nepieciešams veidot. |
| 3. | Cita informācija | Nav |

Izglītības un zinātnes ministrs Kārlis Šadurskis

Vīza:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

25.07.2018.

2648

Modra Jansone

modra.jansone@izm.gov.lv

Initra Pavloviča

initra.pavlovica@izm.gov.lv